हिमालयनलाई हराएर जावलाखेल सुरक्षातर्फ
खेल सकिन दुई मिनेट अगाडि ओनगुना जुनियरले गरेको निर्णायक गोलको मद्दतले जावलाखेलले सहिद स्मारक 'ए' डिभिजन लिग ०७८ मा आइतबार हिमालयन शेर्पालाई २–१ ले पराजित गरेको छ । खेलको १५ औं मिनेटमा जावलाखेलले रूपबहादुर लामाको गोलले अग्रता लिएको थियो र उनले कर्नरबाट यो गोल गरेका थिए ।
काठमाडौँ — खेल सकिन दुई मिनेट अगाडि ओनगुना जुनियरले गरेको निर्णायक गोलको मद्दतले जावलाखेलले सहिद स्मारक 'ए' डिभिजन लिग ०७८ मा आइतबार हिमालयन शेर्पालाई २–१ ले पराजित गरेको छ । खेलको १५ औं मिनेटमा जावलाखेलले रूपबहादुर लामाको गोलले अग्रता लिएको थियो र उनले कर्नरबाट यो गोल गरेका थिए ।अमृत श्रेष्ठले ७१ औं मिनेटमा हिमालयनका लागि बराबरी गोल फर्काए र यो उत्कृष्ट रह्यो । तर खेलको अन्त्यतिर ओनगुनाले गोल गर्दै जावलाखेललाई बहुमूल्य जित र तीन अंक दिलाएका थिए । 'ए' डिभिजनमा जावलाखेलले हिमालयनलाई हराएको यो पहिलो पटक हो । यस जितसँगै जावलाखेलमाथि रहेको रेलिगेसन दबाब कम भएको छ ।यसपल्टको लिगमा दुई टिम रेलिगेसनमा पर्नेछन् र त्यसमध्ये च्यासल यसअघि नै घटुवामा परिसकेको छ । अब रेलिगेसन पर्ने एक टिमको निर्णय हुन बाँकी छ । ब्रिगेड ब्वाइज सात अंकमा पुछारबाट दोस्रोमा छ र उसले रेलिगेसनबाट बच्ने हो भने बाँकी दुई खेलमा लगातार ठूलो अन्तरको जित निकाल्नु पर्ने हुन्छ ।यो लगभग गणितीय सम्भावना मात्र हो । यो जितपछि जावलाखेलको १३ अंक भएको छ र नवौं स्थानमा उक्लेको छ । हिमालयन समान १३ अंकमा दसौं स्थानमा छ र उसमाथि पनि रेलिगेसनको सम्भावना टरेको छैन । हिमालयनले वर्ष ०६८ देखि माथिल्लो डिभिजनमा खेल्न थालेको हो र यसअघिका पाँच खेलमा उसले जावलाखेलविरुद्धको खेल गुमाएको थिएन । 